DA-wedloop lyk na ’n driebeen-resiesMike Waters. Foto: DA Die wedloop om James Selfe te vervang as voorsitter van die DA se federale dagbestuur lyk in hierdie stadium of dit tussen drie kandidate beslis kan word. Dit kom nadat ’n nuwe kandidaat hom as opsie by die verwagte tweestryd tussen Thomas Walters en Athol Trollip aangesluit het. Daardie derde kandidaat is Mike Waters, federale ondervoorsitter en gewese adjunk-hoofsweep van die party. “Ek kan bevestig dat ek deur verskeie mense gevra is om te staan en dat ek dit sterk oorweeg. Die versoeke om my verkiesbaar te stel, het veral gekom na die verwikkelinge van die afgelope paar dae, toe ek vrae oor (die DA-leier) Mmusi Maimane se huis en motor gestel het by die vergadering van die federale dagbestuur,” het Waters by navraag gesê. Die nominasies vir die posisie open more en sluit Vrydag. Indien Waters staan, sal hy beskou word as die sterkste opposisie teen Maimane van die drie kandidate. Na verstaan word, sou Maimane verkies dat Trollip die posisie vul. Trollip is tans die nasionale voorsitter van die DA en was voorheen burgemeester van die Nelson Mandelabaai-metro in Port Elizabeth. Waters is tans die ondervoorsitter van die party se federale dagbestuur. Die verkiesing vind tydens die volgende sitting van die federale raad op 18 tot 20 Oktober plaas.